Rafa kan Wimbledon wen, meen oom ToniRafael Nadal Foto Daniel Leal-Olivas/AFP. “Indien Rafa speel, staan hy ook ’n goeie kans om Wimbledon te wen,” het Toni Nadal, die Spanjaard se oom en voormalige afrigter, gesê. Ondanks ’n knaende voetbesering het die 36-jarige speler vroeër nie net vir die 14de keer die silwerware op Roland-Garros omhoog gehou nie, maar ook vir die 22ste keer in sy roemryke loopbaan met die Grand Slam-louere weggestap. Dit is twee meer as wat daar tans op Roger Federer en Novak Djokovic se getuigskrifte staan. Nadal het ná sy sukses in Parys gesê dat hy nie noodwendig weet wat die toekoms vir hom inhou nie, maar dat hy sal aanhou veg. Hy het gister op ’n grasbaan in Majorka geoefen en behoort teen die week ’n amptelike besluit oor sy Wimbledon-deelname te maak. “Ek sal speel as my lyf dit toelaat. Wimbledon is ’n prioriteit, sowel as Grand Slams,” het die Spaanse ster ná sy eindstrydsukses teen Casper Ruud gesê. Sy voet het hom verlede jaar uit die Olimpiese Spele en Amerikaanse Ope gehou, terwyl dit hom ook vanjaar in ’n wedstryd teen Denis Shapovalov in Rome gekniehalter het. Maar ’n dokter was byderhand in Parys, terwyl hy ook verlede week behandeling in Barcelona ontvang het. Volgens sy oom is die kans goed dat hy op Wimbledon sal afslaan. “Ons het onlangs gepraat en hy het gesê dat dit nou baie beter met hom gaan; hy wil oefen. Self al het hy net ’n geringe kans, sal hy op Wimbledon wil speel,” het Toni Nadal gesê. Die gewilde grasbaantoernooi begin op 27 Junie.